Fremtiden er usikker for Aalestrups mangeårige samlingssted Knabergården. Ikke mindst byens pensionister bruger Knabergården flittigt, og de er klar til at kæmpe for stedet. - Knabergården er så vigtig for byens funktion i dag. Jeg tror ikke, at vi kan forestille os Aalestrup uden, siger Anders Nielsen, der er pensionist i Aalestrup. Vesthimmerlands Kommune overvejer lige nu, om bygningerne skal rives ned eller sættes i stand. - Det giver en vis nervøsitet i byen, for man ved jo godt, at det er svært at finde de penge i Vesthimmerlands Kommune, siger Anders Nielsen. Knabergården i Aalestrup bliver måske revet delvis ned. Det vil koste 15 millioner kroner at renovere hele bygningskomplekset. Dyrt at vedligeholde Knabergården Anders Nielsen flyttede til Aalestrup for to år siden. Der oplevede han de mange tilbud for ældre og Knabergårdens betydning for byen. Den opfattelse deler formanden for Ældresagen i Aalestrup. Med biograf, bibliotek og meget mere har den i mange år været Aalestrups naturlige mødested. - Den har stor værdi. Og det er jo et sted, som folk er vant til at komme, siger Verner Markussen, formand for Ældresagen i Aalestrup. Men nu varsler Vesthimmerlands Kommune forandringer for Knabergården. - Den er ved at trænge til noget vedligehold. Måske mere, end hvad vi lige synes, at vi har råd til. Derfor skal der træffes en beslutning om, hvordan Knabergården skal se ud i fremtiden, siger Per Bach Laursen, borgmester for Venstre i Vesthimmerlands Kommune. Kommunens embedsmænd vurderer, at det vil koste op mod 15 millioner at renovere bygningerne. Der er dog ikke lagt op til, at hele Knabergården skal jævnes med jorden. - Jeg ikke, at vi kommer til at se hele Knabergården forsvinde. Men en delnedrivning kunne jeg måske godt forestille mig, siger Per Bach Laursen, borgmester for Venstre i Vesthimmerlands Kommune. Pensionisterne har nu taget initiativ til en konference på lørdag om seniorliv i Aalestrup.

Referat:
Pensionisterne i Aalestrup frygter at miste byens samlingssted Knabergården. Vedligeholdelse af stedet er så dyrt, at kommunen overvejer at rive dele af Knabergården ned.